CELEX: 62021TN0495
Language: el
Date: 2021-08-13 00:00:00
Title: Υπόθεση T-495/21: Προσφυγή της 13ης Αυγούστου 2021 — Ισπανία κατά Επιτροπής

4.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 401/18
            
         
      Προσφυγή της 13ης Αυγούστου 2021 — Ισπανία κατά Επιτροπής
      (Υπόθεση T-495/21)
      (2021/C 401/19)
      Γλώσσα διαδικασίας: η ισπανική
      
         Διάδικοι
      
      
         Προσφεύγον: Βασίλειο της Ισπανίας (εκπρόσωποι: L. Aguilera Ruiz και M. J. Ruiz Sánchez)
      
         Καθής: Ευρωπαϊκή Επιτροπή
      
         Αιτήματα
      
      Το προσφεύγον ζητεί από το Γενικό Δικαστήριο:
      
                  —
               
               
                  να ακυρώσει την εκτελεστική απόφαση (ΕΕ) 2021/988 της Επιτροπής, της 16ης Ιουνίου 2021, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) (1) [κοινοποιηθείσα υπό τον αριθμό C(2021) 4118], όσον αφορά το Βασίλειο της Ισπανίας, στο πλαίσιο της έρευνας για τον Organismo Pagador del País Vasco [οργανισμό πληρωμών της Χώρας των Βάσκων], αριθμός φακέλου AA/2018/003/ES/RLF, που αφορά καθαρό ποσό 2 056 473,43 ευρώ·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, το προσφεύγον προβάλλει δύο λόγους.
      
                  1.
               
               
                  Με τον πρώτο λόγο προβάλλει ότι η επιβληθείσα κατ’ αποκοπήν διόρθωση, που αφορούσε καθαρό ποσό ύψους 2 056 473,43 ευρώ, αντιβαίνει στο άρθρο 5 του κατ’ εξουσιοδότηση κανονισμού (ΕΕ) 640/2014 (2) και στα άρθρα 28 και 29 του εκτελεστικού κανονισμού (ΕΕ) 809/2014 (3). Η Επιτροπή υπέπεσε σε πρόδηλη πλάνη καθόσον διαπίστωσε την ύπαρξη πλημμέλειας βασικού ελέγχου όσον αφορά την αποτελεσματικότητα των διασταυρωτικών ελέγχων και την ποιότητα του SIGPAC (Συστήματος Γεωγραφικών Πληροφοριών για Αγροτεμάχια).
                  Η Επιτροπή συγχέει τις μεμονωμένες αναντιστοιχίες που διαπιστώθηκαν μεταξύ, αφενός, μιας διαδικασίας ελέγχου σε οθόνη της φωτοερμηνείας του συστήματος SIGPAC και, αφετέρου, μεταγενέστερων επιτόπιων εξακριβώσεων όσον αφορά τέσσερα αγροτεμάχια που επελέγησαν τυχαία, με τα αποτελέσματα των προγραμματισμένων επιτόπιων ελέγχων βάσει των εξακριβώσεων των αγροτεμαχίων με κατ’ αναλογίαν συντελεστή επιλεξιμότητας όσον αφορά τα έτη 2016, 2017 και 2018, οι οποίοι πραγματοποιήθηκαν στο πλαίσιο του σχεδίου μέτρων για τη βελτίωση της επικαιροποίησης του SIGPAC. Ενώ πρόκειται για διαφορετικά και ξεχωριστά μέτρα, η Επιτροπή καταλήγει σε ένα κοινό συμπέρασμα γενικεύοντας τα αποτελέσματα του καθενός από τα δύο αυτά μέτρα, προκειμένου να εφαρμόσει την προσβαλλόμενη διόρθωση, την οποία το προσφεύγον θεωρεί δυσανάλογη και εσφαλμένη.
               
            
                  2.
               
               
                  Με τον δεύτερο λόγο προβάλλει ότι η Επιτροπή παρέβη τις Κατευθυντήριες γραμμές για τον υπολογισμό των δημοσιονομικών διορθώσεων στο πλαίσιο των διαδικασιών εκκαθάρισης ως προς τη συμμόρφωση και δημοσιονομικής εκκαθάρισης των λογαριασμών [C(2015) 3675 της 8ης Ιουνίου 2015] και ότι κατά συνέπεια η επιβληθείσα κατ’ αποκοπήν διόρθωση είναι αδικαιολόγητη, δεδομένου ότι δεν υπήρξαν πλημμέλειες στους διασταυρωτικούς ελέγχους, ο δε κίνδυνος που αντιπροσώπευαν για το Ταμείο οι πλημμέλειες των επιτόπιων ελέγχων ποσοτικοποιήθηκε στο πλαίσιο της διαδικασίας. Το προσφεύγον, πέραν του ότι υποστηρίζει ότι δεν υπήρξε καμία πλημμέλεια των διασταυρωτικών ελέγχων που να συνεπάγεται κίνδυνο για το Ταμείο βάσει του οποίου να δικαιολογείται η διόρθωση που εφαρμόστηκε, θεωρεί ότι, όσον αφορά τους επιτόπιους ελέγχους, η Επιτροπή εφάρμοσε την κατ’ αποκοπήν διόρθωση κατά τρόπο εσφαλμένο, δεδομένου ότι ο κίνδυνος για το Ταμείο εξατομικεύτηκε και ποσοτικοποιήθηκε στο πλαίσιο της διαδικασίας.
               
            
         (1)  ΕΕ 2021 L 218, σ. 9.
      
         (2)  Κατ’ εξουσιοδότηση κανονισμός (ΕΕ) 640/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου και τους όρους απόρριψης ή ανάκτησης πληρωμών καθώς και τις διοικητικές κυρώσεις που εφαρμόζονται στις άμεσες ενισχύσεις, τη στήριξη της αγροτικής ανάπτυξης και την πολλαπλή συμμόρφωση (ΕΕ 2014, L 181, σ. 48).
      
         (3)  Εκτελεστικός κανονισμός (ΕΕ) 809/2014 της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (ΕΕ 2014, L 227, σ. 69).